Fl-Ewropa u fid-dinja, l-imħuħ kollha huma ffukati fuq azzjonijiet biex jindirizzaw it-tifqigħa ta' COVID-19 u biex jittaffew l-effetti tal-kriżi. L-Unjoni Ewropea qed taħdem fuq il-fronti kollha biex tappoġġa dawn l-isforzi. L-aħħar informazzjoni tinstab fuq is-sit web dedikat tal-Kummissjoni Ewropea. Nieħdu din l-opportunità biex nirringrazzjaw lil dawk kollha li qed jaħdmu bla heda biex irażżnu l-pandemija u jieħdu ħsieb dawk fil-bżonn, fi kwalunkwe post fid-dinja. Sit web tal-Kummissjoni Ewropea dwar ir-rispons Ewropew komuni għat-tifqigħa ta' COVID-19 Fil-Jum Internazzjonali għall-Eliminazzjoni tad-Diskriminazzjoni Razzjali fil-21 ta' Marzu 2020, l-Unjoni Ewropea ttenni l-impenn sod tagħha li tiġġieled ir-razziżmu u l-ksenofobija u l-forom l-oħra kollha ta' intolleranza. Mhux biss fil-ġurnata tal-lum, iżda kuljum. L-attakki fl-Unjoni Ewropea u barra minnha juru li hemm ħtieġa kontinwa li nintensifikaw l-isforzi u l-azzjonijiet tagħna biex jiġu evitati r-reati ta' mibegħda, id-diskriminazzjoni, ir-razziżmu, il-ksenofobija u l-intolleranza relatata. L-UE hija determinata li ttemm dawn ir-reati, darba għal dejjem. Id-diskriminazzjoni razzjali tmur kontra l-valuri u l-prinċipji tal-Unjoni Ewropea: drittijiet universali tal-bniedem u l-libertajiet fundamentali. Qatt ma tista' tiġi ttollerata. L-UE qed tieħu miżuri qawwija biex tiżgura l-implimentazzjoni effettiva tal-liġijiet tal-UE li jipprojbixxu d-diskriminazzjoni razzjali jew etnika fil-manifestazzjonijiet kollha tagħhom. Aħna determinati li neqirdu d-diskors razzist u ksenofobiku online u offline. Aħna qed inżidu l-appoġġ tagħna lis-soċjetà ċivili, lill-awtoritajiet lokali u lil sħab oħra, inkluż permezz ta' finanzjament. Qed inkomplu wkoll niffaċilitaw l-iskambju tal-aħjar prattiki permezz ta' pjattaformi ddedikati, bħall-Grupp ta' Livell Għoli tal-UE dwar il-ġlieda kontra r-razziżmu, il-ksenofobija u forom oħra ta' intolleranza. It-tolleranza u l-fehim reċiproku bejn il-komunitajiet huma meħtieġa aktar minn qatt qabel. Ser inkomplu nagħtu attenzjoni mill-qrib għat-tħassib ta' dawk partikolarment affettwati, inkluż il-komunitajiet Rom, Lhud u Musulmani. Lil hinn mill-Unjoni Ewropea, aħna ser nibqgħu nappoġġaw lil dawk li qegħdin jaħdmu biex tinqered id-diskriminazzjoni motivata mir-razziżmu madwar id-dinja kollha, inkluż permezz ta' finanzjament għal proġetti dedikati. Permezz tal-azzjonijiet tagħna aħna nippermettu, pereżempju li tfal u żgħażagħ minn minoranzi etniċi fil-Vjetnam jużaw l-ispazju diġitali biex jifhmu aħjar u jsostnu d-drittijiet tagħhom. Aħna nsaħħu l-ilħna kollettivi u t-tħassib ta' Haliya ħielsa fin-Nepal biex niġġieldu kontra kull forma ta' xogħol sfurzat. Aħna nagħtu s-setgħa lin-nies Rom billi ntejbu l-aċċess tagħhom għall-ġustizzja. Niġġieldu r-reati ta' mibegħda fi bliet imħallta bejn il-Lhud u l-Għarab li mhumiex omoġenji. Aħna nipprovdu għajnuna legali u psikosoċjali b'xejn lil komunitajiet marġinalizzati. Fil-ħidma tagħna biex tiġi eliminata d-diskriminazzjoni razzjali fil-pajjiżi u barra minnhom, ser inkomplu bil-kooperazzjoni tagħna mal-pajjiżi sħab, is-soċjetà ċivili, id-difensuri tad-drittijiet tal-bniedem u organizzazzjonijiet internazzjonali bħall-Organizzazzjoni għas-Sigurtà u l-Kooperazzjoni fl-Ewropa, il-Kunsill tal-Ewropa u organizzazzjonijiet reġjonali oħrajn madwar id-dinja, u n-Nazzjonijiet Uniti. L-Unjoni Ewropea ser tkompli tiġġieled għall-eliminazzjoni globali tad-diskriminazzjoni razzjali. Biex jiġi żgurat li l-bnedmin kollha huma ħielsa u ugwali fid-dinjità u d-drittijiet, kif tiddikjara d-Dikjarazzjoni Universali tad-Drittijiet tal-Bniedem.